
Αγαπητοί γονείς και κηδεμόνες,
Σας στέλνουμε την παρακάτω ενημέρωση σχετικά με τις ενέργειες της Ένωσης Γονέων Ελευσίνας όσον αφορά  την προσπάθεια για κάλυψη των κενών σε εκπαιδευτικούς με μόνιμους διορισμούς και τις εργασίες στα σχολικά κτίρια. .
Σχετικά με τα κενά σε εκπαιδευτικούς:
Επιμένουμε προς όλες τις κατευθύνσεις για την προσπάθεια κάλυψης των κενών με μόνιμους διορισμούς για να μην αντιμετωπίσουμε ξανά την τραγική κατάσταση που βιώσαμε πριν τρία χρόνια με τις τεράστιες ελλείψεις.
Ως γνωστόν έχουμε στείλει την επιστολή που υπογράφεται από την Ένωση και από 17 Συλλόγους Γονέων της Ελευσίνας στο Υπουργείο Παιδείας από το οποίο ζητάμε συνάντηση. Είμαστε σε σχεδόν εβδομαδιαία τηλεφωνική επικοινωνία με τα αρμόδια τμήματα του Υπουργείου προκειμένου να γίνει η συνάντηση που θέλουμε. Μέχρι τώρα δεν έχουμε θετική απάντηση καθώς όπως ισχυρίζεται το Υπουργείο όλοι οι αρμόδιοι βρίσκονται σε διαδικασία προσπάθειας κάλυψης των κενών γενικά και αυτή τη στιγμή δεν έχουν κάτι συγκεκριμένο να μας αναφέρουν για τη Δυτική Αττική.
Εμείς από την πλευρά μας επισημαίνουμε συνεχώς τις δυσκολίες της περιοχής και την ανάγκη μόνιμων διορισμών για να καλυφθούν τα κενά, αλλιώς είναι πολύ πιθανόν να μην καταστεί δυνατόν να καλυφθούν τόσα πολλά κενά κατά κύριο λόγο με αναπληρωτές.
Πραγματικά καταβάλλουμε μεγάλη προσπάθεια και για να γίνει η συνάντηση αλλά και για να κατανοηθεί η δυσκολία της περιοχής όσον αφορά τη μετακίνηση και τη διαμονή ενός αναπληρωτή εκπαιδευτικού και μάλιστα για μερικούς μόνο μήνες.
Είναι αυτονόητο πως αν έχουμε θετική απάντηση θα ενημερώσουμε ώστε όσοι από τα ΔΣ των Συλλόγων μπορούν, να συμμετέχουν στη συνάντηση μαζί με την Ένωση.
Για το ίδιο θέμα έχουμε ενημερώσει με την ίδια επιστολή το Δήμο Ελευσίνας, όλες τις παρατάξεις του Δημοτικού Συμβουλίου, όλους τους Βουλευτές Δυτικής Αττικής και την Αντιπεριφερειάρχη Δυτικής Αττικής, προκειμένου να κάνουν ενέργειες προς το Υπουργείο για να στηρίξουν το αίτημα μας για κάλυψη των κενών με διορισμούς.
Από τους παραπάνω ο Δήμος Ελευσίνας έχει στείλει δική του επιστολή στο Υπουργείο και στηρίζει το αίτημα μας, η Αντιπεριφερειάρχης έχει ζητήσει συνάντηση με την Υπουργό Παιδείας και έχει δηλώσει ότι θα μας στηρίξει και ύστερα από την ενημέρωση των Βουλευτών το Κομμουνιστικό Κόμμα Ελλάδας (ΚΚΕ) κατέθεσε αναφορά στη Βουλή καλώντας την Υπουργό να απαντήσει επί του θέματος.
Τέλος ύστερα από την ενημέρωση των Δημοτικών Παρατάξεων, η παράταξη της «ΚΟΙΝΩΝΙΑΣ ΔΗΜΟΤΩΝ με μυαλό και καρδιά» καθώς και η παράταξη της «Λαϊκής Συσπείρωσης» μας δήλωσαν ότι στηρίζουν τα αιτήματα μας και ότι ζητούν την ένταξη του θέματος στο επόμενο Δημοτικό Συμβούλιο. Εννοείται ότι εφόσον συζητηθεί το θέμα στο Συμβούλιο θα σας ενημερώσουμε για να παραβρεθούμε.
Σχετικά με τις εργασίες στα σχολικά κτίρια:
Την Τρίτη 7 Ιουλίου 2026 αντιπροσωπεία του ΔΣ της Ένωσης Γονέων Ελευσίνας συναντηθήκαμε με την Αντιδήμαρχο Τεχνικών Υπηρεσιών κυρία Κονδύλη η οποία δέχθηκε το αίτημα μας για συνάντηση και ενημέρωση σχετικά με την πορεία των εργασιών στα σχολικά κτίρια με βάση χρηματοδοτήσεις που η Ένωση και οι Σύλλογοι μαζί καταφέραμε να εγκριθούν και τώρα προσπαθούμε να είμαστε ενήμεροι για την υλοποίηση τους.
1. Για το 2ο-4ο Γυμνάσιο και τη σύμβαση των 2,5 εκατ. ευρώ.
Αρχικά η σύμβαση για τις εργασίες ολικής ανακαίνισης του 2ου-4ου Γυμνασίου ποσού 2,5 εκατομ. ευρώ  βρίσκεται στο στάδιο των ενστάσεων, σίγουρα απαιτούνται 40 ημέρες από σήμερα για να ξεκαθαριστεί το τοπίο των ενστάσεων χωρίς αυτό να σημαίνει ότι θα σταματήσουν εκεί. 
Από ότι ενημερωθήκαμε υπάρχει μεγάλος ανταγωνισμός μεταξύ εργολαβικών εταιρειών λόγω του μεγάλου ποσού χρηματοδότησης κάτι που φαίνεται ότι θα καθυστερήσει την τελική ανάθεση του έργου σε κάποια εταιρεία. Το πιο πιθανό σενάριο, εξαιτίας αυτών των καθυστερήσεων, είναι να ξεκινήσουν οι εργασίες το Μάιο- Ιούνιο του 2027 με στόχο οι μεγάλες εργασίες, που απαιτούν να είναι άδειο το κτίριο, να γίνουν έως το τέλος του καλοκαιριού του 2027. Τέλος η Αντιδήμαρχος μας διαβεβαίωσε ότι η χρηματοδότηση του έργου δεν τίθεται σε κίνδυνο.
2. Ξεκινούν εργασίες στα υπόλοιπα σχολεία.
Το επόμενο διάστημα θα ξεκινήσουν εργασίες στα σχολεία με βάση δύο συμβάσεων. Η μία είναι η συμπληρωματική σύμβαση από το 2025, η οποία θα υπογραφεί την επόμενη εβδομάδα. 
Και η δεύτερη είναι η σύμβαση των 600.000 ευρώ που αφορά χρηματοδότηση για το 2026, η οποία θα υπογραφεί εντός αυτής της εβδομάδας. 
Οι εργασίες των δύο αυτών συμβάσεων θα ξεκινήσουν άμεσα σχεδόν με την υπογραφή τους και επομένως πολλές από τις εργασίες, που προβλέπονται, θα γίνουν αυτό το καλοκαίρι του 2026.
3.Πρόγραμμα Μ. Γιαννάκου 
Έχουν μπει τελικά 3 σχολεία της πόλης μας (8ο Δημοτικό Ελευσίνας, 1ο Λύκειο Ελευσίνας και Γυμνάσιο – Λύκειο Μαγούλας). Οι εργασίες από ότι ξέρουμε έχουν ξεκινήσει και θα αφορούν στεγανοποιήσεις-μονώσεις, τουαλέτες, βαψίματα εσωτερικών χώρων και γήπεδα Μπάσκετ ή Βόλεϊ στους αύλειους χώρους. 
4.Επιπλέον κάποια άλλα ζητήματα.
Εντός του επόμενου διαστήματος θα υπογραφεί η σύμβαση με τον Αναπτυξιακό Οργανισμό Θριασίου για τις διαδικασίες τακτοποίησης των αδειών και των απαραίτητων εγγράφων των σχολείων.
Ο Β’ ΘΜΙΟΣ Προσεισμικός έλεγχος που είχε μπει στα αιτήματα μας ως πολύ σημαντικό ζήτημα, αυτή τη στιγμή βρίσκεται σε διαγωνιστική διαδικασία και θα συνεχίσουμε να ζητάμε ενημέρωση γιατί είναι φλέγον ζήτημα που πρέπει να προχωρήσει. 
Είναι έτοιμη και υπογεγραμμένη η σύμβαση για τη συντήρηση καυστήρων ώστε να γίνει χωρίς καθυστέρηση εγκαίρως το φθινόπωρο.
Επίσης έχουν εγκριθεί 90.000 ευρώ από το ίδρυμα Ωνάση για τη Μελέτη της επέκτασης του Πυρουνάκειου. Επισημαίνουμε για τη Μελέτη έχει βρεθεί χρηματοδότηση, όχι για την κατασκευή.
Όπως μας ενημέρωσε η κυρία Αντιδήμαρχος, το μεγαλύτερο μέρος των εργασιών  που θα ξεκινήσουν από τις δύο συμβάσεις είναι από την καταγραφή των προβλημάτων που έκαναν η Ένωση μαζί με τους Συλλόγους πέρσι το καλοκαίρι και τα οποία επιμείναμε να σταλούν αναλυτικά και να συζητηθούν στο Δημοτικό Συμβούλιο.
Επισημαίνουμε ότι, όπως μας ενημέρωσε η Αντιδήμαρχος, όσον αφορά τις παραπάνω εργασίες ήδη η Τεχνική Υπηρεσία του Δήμου έχει ενημερώσει τους διευθυντές των σχολείων ότι θα γίνουν εργασίες και ποιες θα είναι αυτές. Επίσης μας υποσχέθηκε ότι τις επόμενες ημέρες θα προσπαθήσει να μας τις στείλει αναλυτικά ανά σχολείο, οπότε θα σας ενημερώσουμε αμέσως όταν και εφόσον τα στείλει.
Πολύ σημαντικό θεωρούμε, και το είχαμε αναδείξει και τονίσει συνεχώς, ότι η Τεχνική Υπηρεσία έχει περάσει από όλα τα σχολεία και έχει καταγράψει όλα τα προβλήματα, σχεδόν έχει φτιαχτεί Μητρώο με καταγεγραμμένα προβλήματα των σχολείων. Δηλαδή αυτό που λέγαμε ότι χρειάζεται ο έλεγχος από ειδικούς και δεν αρκούν αυτά που βλέπουν οι γονείς και οι εκπαιδευτικοί σε ένα βαθμό έγινε και θα επιδιώξουμε να σταθεροποιηθεί.
Τέλος θεωρούμε ότι με βάση την καταγραφή των προβλημάτων από την Τεχνική Υπηρεσία θα πρέπει να προσπαθήσουμε να δοθούν κι άλλες χρηματοδοτήσεις για το 2027, ώστε να επιλυθούν περισσότερα προβλήματα για ακόμη περισσότερα σχολεία. Ήδη ενημερωθήκαμε ότι ο Δήμος έχει αιτηθεί χρηματοδότηση από ένα Αναπτυξιακό Πρόγραμμα, έχει αιτηθεί επίσης ποσό 1.700.000 νέα χρηματοδότηση από το Υπουργείο Εσωτερικών, ενώ υπάρχει σε εκκρεμότητα και η χρηματοδότηση του 1.000.000 από την Περιφέρεια για την οποία ως Ένωση πιέζουμε να δοθεί γιατί εμείς οι γονείς την κερδίσαμε και δεν θα αφήσουμε σε καμία περίπτωση να μείνει στα χαρτιά. Επίσης από Σεπτέμβρη θα ζητήσουμε και από το Δήμο κονδύλι από Ιδίους Πόρους για το 2027.
Αγαπητοί γονείς και κηδεμόνες,
Από την πρώτη στιγμή και για κάθε ζήτημα, προσπαθήσαμε όλα τα ζητήματα που αφορούν τα παιδιά μας να τα συζητάμε με όλους τους Συλλόγους και όλοι μαζί να αποφασίζουμε τις ενέργειες μας, τις οποίες και υλοποιούσαμε.
Πιστεύουμε ότι αυτό ήταν που μας έδινε δύναμη ως γονείς και γι αυτό καταφέραμε κάποια πράγματα, που μέσα σε αυτές τις συνθήκες δεν είναι λίγα ούτε αμελητέα
Το επόμενο διάστημα και κυρίως από Σεπτέμβρη έχουμε να αντιμετωπίσουμε πολλά προβλήματα και δύσκολες καταστάσεις. Αυτό απαιτεί ακόμη περισσότερο να είμαστε ενωμένοι και να προσπαθούμε όλο και περισσότεροι γονείς να συμμετέχουν. 
Για αυτό ως Ένωση θα είμαστε πάντα σε επαφή με τους Συλλόγους, είμαστε πάντα διαθέσιμοι να βοηθήσουμε να γίνουν Γενικές Συνελεύσεις, συζητήσεις στα σχολεία και εννοείται μαζί με τους Συλλόγους να καθορίζουμε αιτήματα και να προσπαθούμε για την επίλυση προβλημάτων.
